b'\n_START_ARTICLE_\nOlemus\n_START_PARAGRAPH_\nOlemus (vanakreeka keeles ousia, ladina keeles essentia, saksa keeles Wesen) on filosoofias enamasti see, mis j\xc3\xa4\xc3\xa4b asja muutudes samaks, olles asjale olemuslikuks._NEWLINE_Enamasti leitakse filosoofias, et olemus ei ole tabatav puhtalt meeltetaju abil._NEWLINE_Olemus saab esimest korda keskseks m\xc3\xb5isteks Platoni filosoofias. Skolastikas kasutatav ladinakeelne termin essentia (\'olev-us\') on moodustatud Platonil ja Aristotelesel kasutusel olnud termini ousia (\'olev-us\') eeskujul. (See s\xc3\xb5na on skolastikas siiski enamasti t\xc3\xb5lgitud ladina s\xc3\xb5naga substantia \'substants\'.) Enamik s\xc3\xb5na "olemus" t\xc3\xa4hendusi filosoofia ajaloos l\xc3\xa4htub nendest m\xc3\xb5istetest. _NEWLINE_Olemus on ontoloogiliselt see, mis p\xc3\xb5histab asja olemist iseeneses (das Selbst-Sein), sellele k\xc3\xb5ige omasemat, muutumatut loomust, eristades seda aegruumiliselt m\xc3\xa4\xc3\xa4ratud muutlikust eksisteerimisest (Dasein, existentia). Asja olemus peab olema loogiliselt see, mille t\xc3\xb5ttu tema peale m\xc3\xb5eldakse (worauf es f\xc3\xbcr die Zwecke des Denkens ankommt), mis pannakse paika, s\xc3\xa4ilitatakse ja r\xc3\xb5hutatakse asja m\xc3\xb5iste puhul (was man im Begriffe der Sache festlegen, festhalten, betonen will, mu\xc3\x9f). Olemus m\xc3\xa4\xc3\xa4ratakse kindlaks ja m\xc3\xa4\xc3\xa4ratletakse metoodilse otsustamise abil m\xc3\xb5istena. Olemus on teadusliku m\xc3\xb5iste objektiivne korrelaat. Tunnetuse suhtelisuse ja mittet\xc3\xa4ielikkuse t\xc3\xb5ttu on asja olemus ainult suhteliselt ja osaliselt (relativ-partiell), mitte aga absoluutselt ja tervikuna (absolut-total) k\xc3\xa4ttesaadav. Olemuslik (wesentlich, ousi\xc3\xb4d\xc3\xaas, essentialis) on see, mis on vajalik m\xc3\xb5iste moodustamiseks, mis kuulub asja koosseisu, mis on asja m\xc3\xb5istest loogiliselt lahutamatu (n\xc3\xa4iteks olemuslik omadus). _NEWLINE_Olemus v\xc3\xb5ib olla ka \xc3\xbcksik substants (Einzelsubstanz), \xc3\xbcksik asi (Einzelding). _NEWLINE_Asja olemuseni v\xc3\xb5ib j\xc3\xb5uda kogemuse \xc3\xbcle metoodiliselt m\xc3\xb5eldes.'